Forældre i Aalborg Kommune opruster på Facebook, hvor de sammen planlægger en demonstration torsdag klokken 12 foran byrådssalen i Aalborg. 510 personer er medlem af Facebook-gruppen "Besparelser i Aalborg 2013- hiv nu den kanin op af hatten". De er utilfredse med de mange besparelser, der er varslet på daginstitutionsområdet. Politikerne vil skære ned i åbningstiden og i antallet af døgnpladserne, og samtidig vil de spare de 17,4 millioner kroner, som kommunen ellers havde fået til at forbedre forholdene i daginstitutionerne. Torsdag skal politikerne førstebehandle forslaget til kommunens kommende budget, og i den forbindelse vil forældrene demonstrere foran byrådssalen. Ifølge Nordjyske Stiftstidende opfordrer BUPL, pædagogernes fagforening, både deres medlemmer og forældre til at møde op til demonstrationen. Også FOA støtter demonstrationen.
En gruppe forældre er så utilfredse med de bebudede besparelser på daginstitutionsområdet, at de vil demonstrere foran byrådssalen i Aalborg.